**Ministru kabineta noteikumu projekta**

**“Grozījumi Ministru kabineta 2011. gada 27. decembra noteikumos Nr. 1032 “Atkritumu poligonu ierīkošanas, atkritumu poligonu un izgāztuvju apsaimniekošanas, slēgšanas un rekultivācijas noteikumi”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Grozījumi Ministru kabineta 2011. gada 27. decembra noteikumos Nr. 1032 “Atkritumu poligonu ierīkošanas, atkritumu poligonu un izgāztuvju apsaimniekošanas, slēgšanas un rekultivācijas noteikumi”” (turpmāk – noteikumu projekts) sagatavots saskaņā ar Atkritumu apsaimniekošanas likuma 22. panta otrās daļas 4.un 5. punktu, lai nodrošinātu šajā pantā minētā uzdevuma izpildi Pārejas noteikumu 28. punkta 2. apakšpunktā noteiktajā termiņā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2011. gada 27. decembra noteikumi Nr. 1032 “Atkritumu poligonu ierīkošanas, atkritumu poligonu un izgāztuvju apsaimniekošanas, slēgšanas un rekultivācijas noteikumi” (turpmāk – noteikumi Nr. 1032) nosaka ierobežojumus atkritumu poligonos apglabājamo bioloģiski noārdāmo sadzīves atkritumu daudzumam..  Lai varētu precīzi novērtēt šī mērķa sasniegšanu, ir nepieciešami dati par atkritumu poligonos apglabāto bioloģisko noārdāmo atkritumu daudzumu. Šiem datiem dažādos poligonos ir jābūt aprēķinātiem pēc vienādas vai salīdzināmas metodikas, lai varētu novērtēt kopējo situāciju valstī.  Pašreiz atkritumu poligonu operatoru veiktie atkritumu sastāva mērījumi ir neregulāri un uz tiem datiem nav attiecināma prasība tos iesniegt valsts institūcijām. Līdz ar to valstiskā līmenī nav pieejami drošticami dati atkritumu apsaimniekošanas politikas veidošanai un īstenotās politikas novērtēšanai.  Pēc Vides aizsardzības un reģionālās attīstības ministrijas (turpmāk – VARAM) pasūtījuma 2016. un2017. gadā pēc Vides aizsardzības un reģionālās attīstības ministrijas (turpmāk – VARAM) pasūtījuma tika novērtēts atkritumu sastāvs, bet šādi mērījumi ir jāveic regulāri, lai būtu iespējams novērtēt attīstības tendences.  Noteikumu projekta mērķis:  noteikt kārtību, kādā atkritumu poligonu operatoriem jāveic atkritumu sastāva mērījumi.  Noteikumu projekts:  nosaka atkritumu sastāva mērījuma veikšanas biežumu, minimālās frakcijas, kuru īpatsvars jānovērtē;  precizē atkritumu uzskaites veidlapas, kas jāaizpilda atkritumu poligona operatoriem. Tas nodrošinās pārskatāmāku un situācijai atbilstošāku atkritumu uzskaiti;  precizē atkritumu poligonu gada pārskatā ietveramo informāciju, tai skaitā iekļauj arī sadaļu par atkritumu sastāvu. Tiek noteikts, ka turpmāk gada pārskati nav jāiesniedz pašvaldībās, jo pašvaldības šo informāciju saņems atbilstoši Ministru kabineta 2017. gada 30. maija noteikumos Nr. 292 “Noteikumi par kārtību, kādā sniedzama informācija par savākto, reģenerācijai nodoto, atkritumu poligonā nodoto un atkritumu poligonā apglabāto sadzīves atkritumu masu” noteiktajai kārtībai. |
| 3. | Projekta izstrādē iesaistītās institūcijas | VARAM  Valsts vides dienests |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Atkritumu poligonu operatori;  Valsts vides dienests;  Pašvaldības. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs pieaugs sadzīves atkritumu poligonu operatoriem. Turpmāk tiem būs jāveic regulāri atkritumu sastāva mērījumi un šo mērījumu rezultāti jāiekļauj gada pārskatā. Daži poligoni to veic jau šobrīd, tāpēc šiem poligoniem administratīvais slogs pieaugs mazākā mērā.  Gada pārskati vairs nebūs jāsniedz pašvaldībām, tomēr informācija pašvaldībām būs jāsniedz atbilstoši Ministru kabineta 2017. gada 30. maija noteikumiem Nr. 292 “Noteikumi par kārtību, kādā sniedzama informācija par savākto, reģenerācijai nodoto, atkritumu poligonā nodoto un atkritumu poligonā apglabāto sadzīves atkritumu masu”, tāpēc kopējais administratīvais slogs atkritumu poligonu operatoriem šajā jomā nemainīsies. |
| 3. | Administratīvo izmaksu monetārs novērtējums | Administratīvo izmaksu novērtējumā iekļauts aprēķins par atkritumu sastāva mērījumiem, kas jāveic reizi ceturksnī.  C = (f x l+x) x (n x b), kur  **C** – atkritumu sastāva mērījumu veikšanas izmaksas jeb administratīvās izmaksas;  **f** – finanšu līdzekļu apjoms, kas nepieciešams, lai nodrošinātu noteikumu projektā paredzētos atkritumu sastāva mērījumus (stundas samaksas likme) – privātajā sektorā stundas likme ir aprēķināta, dalot vidējo mēneša algu privātajā sektorā (pēc Centrālās statistikas pārvaldes tīmekļa vietnes [www.csb.gov.lv](http://www.csb.gov.lv) datiem 2016. gadā tā bija 845,00 *euro/*mēnesī) ar Darba likuma 131. panta pirmajā daļā minēto normālo darba laiku (40 stundas nedēļā x 4 = 160 stundas mēnesī) = **5,28 *euro*/stundā**;  **l** – laika patēriņš, kas nepieciešams, lai veiktu atkritumu sastāva mērījumus un iekļautu datus gada pārskatā – **5 stundas**;  **x** – iekārtu, aprīkojuma un laboratorijas pakalpojumu izmaksas – **1018*euro***  **n** – atkritumu poligonu operatoru skaits, uz ko attiecas projektā paredzētās prasības – **11 sadzīves atkritumu poligonu operatori**;  **b** – biežums atkritumu sastāva mērījumiem - **reizi ceturksnī jeb 4 reizes gadā**.  Aprēķins:  **C = (5,28 x 5+1018) x (11 x 4) = 45 953,60 *euro*** |
| 4. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā.  Noteikumu projekts ievietots VARAM tīmekļvietnē [www.varam.gov.lv](http://www.varam.gov.lv) 2017. gada 30.novembrī, līdz ar to ieinteresētajām personām būs iespēja izteikt viedokli un sniegt priekšlikumus. |
| 2. | Sabiedrības līdzdalība projekta izstrādē | Sadaļa tiks aizpildīta pēc sabiedrības līdzdalības rezultātu saņemšanas. |
| 3. | Sabiedrības līdzdalības rezultāti | Sadaļa tiks aizpildīta pēc sabiedrības līdzdalības rezultātu saņemšanas. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts vides dienests |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē iesaistīto institūciju funkcijas un uzdevumus.  Jaunas institūcijas nav jāveido. Esošās institūcijas nav jāreorganizē. |
| 3. | Cita informācija | Nav |

*Anotācijas III, IV un V sadaļa – projekts šīs jomas neskar.*

Vides aizsardzības un

reģionālās attīstības ministrs Kaspars Gerhards

Vides aizsardzības un

reģionālās attīstības ministrijas valsts sekretārs Rinalds Muciņš

Šinke 67026490

[madara.sinke@varam.gov.lv](mailto:madara.sinke@varam.gov.lv)